Predkladacia správa

Dôvodom predloženia tohoto materiálu na rokovanie vlády SR je odsúhlasenie účasti a postupu delegácie SR na 4. ministerskej konferencii o životnom prostredí a zdraví, ktorá sa bude konať v Budapešti v dňoch 23. – 25. júna 2004 a zároveň poverenie ministra životného prostredia pre prijatie Deklarácie ministrov a Akčného plánu pre životné prostredie a zdravie detí v Európe (Children´s Environmental and Health Action Plan for Europe – CEHAPE), dvoch najvýznamnejších dokumentov tejto konferencie.
Konferencia ministrov životného prostredia a zdravia v Budapešti je v poradí štvrtá v sérii ministerských konferencií, ktorých hlavným cieľom je riešenie zdravotných a environmentálnych problémov európskej populácie na národnej a medzinárodnej úrovni. 
Spôsob ako tento cieľ dosiahnuť je založený na princípe integrovaného úsilia rezortov životného prostredia a zdravotníctva v spolupráci s ďalšími sektormi, pri iniciovaní, rozvíjaní a trvalom udržiavaní procesov vedúcich k zlepšeniu prostredia a zdravia.   
V európskom regióne Svetovej zdravotníckej organizácie (SZO) sa doteraz konali tri konferencie ministrov zdravotníctva a životného prostredia (vo Frankfurte v r.1989,. v Helsinkách v r.1994, v Londýne v r.1999). 
Na 4. ministerskej konferencii v Budapešti sa očakáva prijatie silného politického záväzku všetkých členských krajín, reprezentovaných ministrami, s cieľom:
•	pokračovať v procesoch v prospech životného prostredia a zdravia odštartovaných na predchádzajúcich konferenciách, najmä na Londýnskej konferencii (prijatie záväzného Protokolu o vode a zdraví, Charty o doprave, životnom prostredí a zdraví a ďalšie)
•	riešiť nové problematiky (vplyv extrémneho počasia na zdravie, bývanie a zdravie),
•	zavádzať vhodné nástroje pre tvorbu sektorových politík (vytvorenie Informačného systému pre životné prostredie a zdravie),
•	zaoberať sa vplyvmi životného prostredia na zdravie detí
Preambula Deklarácie ministrov obsahuje zhrnutie pokroku dosiahnutého od Londýnskej konferencie až doteraz. Táto časť Deklarácie poukazuje na súčasné a vynárajúce sa problémy v životnom prostredí a nové nebezpečenstvá vyplývajúce z nich pre zdravie. Ministri sú vyzvaní prijať záväzky v oblasti hodnotenia klimatických zmien a vplyvu týchto zmien na  zdravie verejnosti, obnoviť už prijaté záväzky v oblasti chemických látok, rozvinúť politiku  pre zdravé bývanie, posilniť úsilie na zredukovanie zdravotných rizík z výroby energií. Ďalej sú vyzvaní, aby v rámci svojich kompetencií vykonali kroky na vytvorenie lepších podmienok pre zapojenie súkromného sektora a rôznych obchodných združení.
Časť Deklarácie o nástrojoch pre tvorbu sektorových politík na podporu zdravia a životného prostredia obsahuje dve hlavné témy diskutované v uplynulom období prvá sa týka harmonizovania Informačného systému pre životné prostredie a zdravie (EHIS) v členských krajinách  európskeho regiónu a výzvy pre prijatie silného (politického) záväzku na jeho ďalší rozvoj a využívanie, pričom by SZO, Európska agentúra pre životné prostredie a Európska komisia (EK) mali zabezpečiť, aby pri úsilí o zavedenie EHIS nedošlo k duplicite a prekrývaniu ich úsilia navzájom. Druhou témou je využívanie princípu predbežnej opatrnosti (precautionary principle) s cieľom chrániť zdravie pred rizikovými faktormi zo životného prostredia, s osobitným dôrazom na ochranu zdravia detí.  
Samostatný paragraf v Deklarácii je venovaný CEHAPE, ktorý je druhým najvýznamnejším (politickým) dokumentom konferencie. Ministri sú vyzvaní implementovať tento dokument do vlastných národných akčných plánov. V SR budú najvýznamnejšie výstupy tohoto dokumentu implementované do Akčného plánu pre životné prostredie a zdravie obyvateľstva (NEHAP), schváleného vládou SR v r.2000, v rámci jeho aktualizácie v roku 2005.
V Deklarácii je tiež výzva adresovaná SZO, EK, UNECO a UNEP na prijatie záväzkov z ich strany voči členským štátom, aby napriek istému  pokroku v oblasti životného prostredia v novo vzniknutých krajinách (NIS) a krajinách strednej Európy, poskytli viac technickej pomoci  na udržanie dosiahnutého stavu a jeho ďalší pozitívny rozvoj. V záverečnej časti Deklarácie je načrtnutý budúci vývoj v oblasti životného prostredia a zdravia a rola SZO, Európskeho centra pre životné prostredie a zdravie a EK v procesoch na zlepšenie zdravia a životného prostredia  v európskom kontexte. Nasledujúca konferencia ministrov sa bude konať v roku 2009.
Na predkonferenčných stretnutiach zástupcov jednotlivých krajín, SZO a EK bol prijatý konsenzus, podľa ktorého ministerskú Deklaráciu bude symbolicky podpisovať minister zdravotníctva, sociálnych vecí a rodiny a minister životného prostredia hostiteľskej krajiny, t.j. Maďarska, v mene  ministrov 52 členských štátov SZO a riaditeľ Regionálneho úradu SZO.
	Prijatie záväzkov vyplývajúcich z pristúpenia SR k uvedeným dokumentom má hlavne politický rozmer, z vecného hľadiska je realizácia aktivít na zlepšenie environmentálneho zdravia populácie v SR plne v súlade s prijatými programami v tejto oblasti u nás. Materiál neobsahuje Doložku finančných, ekonomických, environmentálnych vplyvov a vplyvov na zamestnanosť a nemá dopad na štátny rozpočet.
Detailnejšie rozpracovanie dvoch hlavných dokumentov konferencie – Deklarácie ministrov a CEHAPE sa nachádza v prílohe k Predkladacej správe. Preklad originálu Deklarácie ministrov a CEHAPE do slovenského jazyka tvorí prílohu k tomuto materiálu.